บัวหลวงปล่อยDW8ตัวใหม่
หลักทรัพย์บัวหลวงเดินหน้าปล่อย DW เพิ่มอีก 8 ตัว เปิดซื้อ-ขายในวันที่ 20-21 ก.ค. นี้&nbsp;
19 ก.ค. 2554

หลักทรัพย์บัวหลวงเดินหน้าปล่อย DW เพิ่มอีก 8 ตัว เปิดซื้อ-ขายในวันที่ 20-21 ก.ค. นี้ 
นายบรรณรงค์ พิชญากร กรรมการผู้จัดการ กิจการค้าหลักทรัพย์ บริษัทหลักทรัพย์(บล.) บัวหลวง เปิดเผยว่า หลังนักลงทุนแสดงความสนใจใบสำคัญแสดงสิทธิอนุพันธ์ (Derivative Warrant: DW) 16 ตัว ที่หลักทรัพย์บัวหลวงเสนอขายไปเมื่อ 4-5 ก.ค. ที่ผ่านมาอย่างท่วมท้น หลักทรัพย์บัวหลวงจึงเตรียมเสนอขาย DW เพิ่มเติมอีก 8 ตัว ทั้งประเภทสิทธิในการซื้อ (Call Warrant) และประเภทสิทธิในการขาย (Put Warrant) โดยอ้างอิงหุ้นสามัญ 4 ตัว คือ BCP, DTAC, TOP และ TRUE โดย DW ประเภท Call Warrant เข้าซื้อขายในตลาดหลักทรัพย์ฯ ตั้งแต่วันที่ 20 ก.ค. 2554 ส่วนประเภท Put Warrant จะเข้าซื้อขายตั้งแต่วันที่ 21 ก.ค. 2554 ซึ่ง DW ทั้ง 8 ตัว จะครบกำหนดอายุวันที่ 26 ม.ค. 2555 ทั้งนี้ ปัจจุบันหลักทรัพย์บัวหลวงมี DW ทั้งประเภท Call Warrant และ Put Warrant ที่ซื้อขายในกระดานหุ้น 26 ตัว โดยอ้างอิงหุ้นในหลากหลายกลุ่มอุตสาหกรรม
สำหรับ DW ทั้ง 8 ตัว ประกอบด้วยใบสำคัญแสดงสิทธิอนุพันธ์ในหุ้น บางจากปิโตรเลียม (BCP) ประเภท Call Warrant ชื่อย่อ BCP01CA จำนวน 20 ล้านหน่วย ราคาใช้สิทธิ 17.50 บาท ส่วนประเภท Put Warrant ชื่อย่อ BCP01PA จำนวน 19.5 ล้านหน่วย ราคาใช้สิทธิ 22 บาท ทั้ง 2 ประเภท มีอัตราการใช้สิทธิ 4 ใบสำคัญแสดงสิทธิอนุพันธ์ต่อ 1 หุ้นสามัญ
ใบสำคัญแสดงสิทธิอนุพันธ์ในหุ้น โทเทิ่ล แอ็คเซ็ส คอมมูนิเคชั่น (DTAC) ประเภท Call Warrant ใช้ชื่อย่อ DTAC01CA จำนวน 14 ล้านหน่วย ราคาใช้สิทธิ 44 บาท ส่วนประเภท Put Warrant จะใช้ชื่อย่อ DTAC01PA จำนวน 14 ล้านหน่วย ราคาใช้สิทธิ 62 บาท ทั้ง 2 ประเภท มีอัตราการใช้สิทธิ 10 ใบสำคัญแสดงสิทธิอนุพันธ์ต่อ 1 หุ้นสามัญ 
นอกจากนั้น ยังมีใบสำคัญแสดงสิทธิอนุพันธ์ในหุ้น ไทยออยล์ (TOP) ประเภท Call Warrant โดยใช้ชื่อย่อ TOP01CA จำนวน 20 ล้านหน่วย ราคาใช้สิทธิ 57 บาท ส่วนประเภท Put Warrant จะใช้ชื่อย่อ TOP01PA จำนวน 19.5 ล้านหน่วย ราคาใช้สิทธิ 88 บาท ทั้ง 2 ประเภท มีอัตราการใช้สิทธิ 20 ใบสำคัญแสดงสิทธิอนุพันธ์ต่อ 1 หุ้นสามัญ 
สุดท้าย ใบสำคัญแสดงสิทธิอนุพันธ์ในหุ้น ทรู คอร์ปอเรชั่น (TRUE) ประเภท Call Warrant ซึ่งจะใช้ชื่อย่อ TRUE01CB จำนวน 20 ล้านหน่วย ราคาใช้สิทธิ 3 บาท ส่วนประเภท Put Warrant จะใช้ชื่อย่อ TRUE01PB จำนวน 20 ล้านหน่วย ราคาใช้สิทธิ 4.45 บาท ทั้ง 2 ประเภท มีอัตราการใช้สิทธิ 1.25 ใบสำคัญแสดงสิทธิอนุพันธ์ต่อ 1 หุ้นสามัญ 
“การออก DW บนหุ้นอ้างอิง BCP, DTAC, TOP และ TRUE นั้น มีโอกาสที่นักลงทุนจะสามารถทำกำไรได้ทั้งขาขึ้นและขาลง โดยตั้งแต่ต้นปีที่ผ่านมาหลักทรัพย์บัวหลวงได้ออก DW ไปแล้ว 30 ตัว ซึ่งใบสำคัญแสดงสิทธิอนุพันธ์ในหุ้น ปตท. เป็นตัวที่ได้รับความนิยมจากนักลงทุนมากที่สุด มีมูลค่าการซื้อขายเฉลี่ยสูงสุดกว่า 2 ล้านบาทต่อวัน ส่วนตัวอื่นๆก็ได้รับความนิยมไม่แพ้กัน ทั้งนี้ หลักทรัพย์บัวหลวงมีแผนจะออก DW อ้างอิงหุ้นประเภทบิ๊กแคปที่มีความผันผวนสูงเพิ่มเติมอีก 10 - 12 ตัว ทั้งประเภท Call Warrant และ Put Warrant เชื่อว่าทั้งปี 2554 หลักทรัพย์บัวหลวงจะออก DW จำนวน 60 ตัวตามเป้าหมายได้อย่างแน่นอน” นายบรรณรงค์ กล่าว